Predkladacia správa

Podnet na vypracovanie materiálu:
	Materiál predkladajú na rokovanie vlády spoločne podpredseda vlády a minister spravodlivosti SR a generálny prokurátor SR z vlastnej iniciatívy podľa § 55e ods. 2 zákona č. 153/2001 Z.z. o prokuratúre v znení zákona č. 458/2003 Z.z. a § 36 ods. 1 zákona č. 335/1991 Zb. o súdoch a sudcoch v znení neskorších predpisov. Podľa týchto ustanovení
a)	počet osôb určených na plnenie úloh Úradu špeciálnej prokuratúry v členení podľa funkcií určuje vláda Slovenskej republiky na návrh generálneho prokurátora,
b)	počet sudcov a počet voľných miest sudcov na jednotlivých súdoch určuje minister spravodlivosti.

Stručné odôvodnenie potreby materiálu:
	Dňom 1. septembra 2004  nadobúda účinnosť zákon č. 458/2003 Z.z. o zriadení Špeciálneho súdu a Úradu špeciálnej prokuratúry (okrem niektorých ustanovení, ktoré majú  skoršiu účinnosť) a týmto dňom Úrad špeciálnej prokuratúry a Špeciálny súd začínajú plniť celý rozsah úloh zverený mu citovaným zákonom. Na to, aby tieto rozsiahle a náročné úlohy mohli plniť na náležitej úrovni, je nevyhnuté zabezpečiť ich personálne obsadenie tak, aby zodpovedalo týmto úlohám.

Stručný obsah materiálu:
	Materiál obsahuje návrh na zvýšenie počtu prokurátorov, štátnych zamestnancov a zamestnancov vykonávajúcich práce vo verejnom záujme na Úrade špeciálnej prokuratúry  oproti stavu, ktorý bol schválený uznesením vlády č. 1242 zo 17. decembra 2003 k návrhu počtu osôb určených na plnenie úloh Úradu špeciálnej prokuratúry a ich funkčné zaradenie.
	Materiál zároveň obsahuje informáciu o zvýšení počtu sudcov Špeciálneho súdu a príslušného súdneho personálu.

Stručné zhrnutie očakávaného dopadu:
	Materiál nemá dopad na štátny rozpočet v roku 2004. 

Ďalšie postupy:
	Na základe rozhodnutia vlády budú zmeny premietnuté do vnútrorezortného predpisu o organizácii a riadení práce na Generálnej prokuratúre Slovenskej republiky.

Informácia o pripomienkovom konaní:
	Materiál bol predmetom pripomienkového konania.

Dôvod nesprístupňovania materiálu:
	Nie je dôvod na nesprístupňovanie materiálu.

Termín, do ktorého je potrebné materiál prerokovať:
	So zreteľom na účinnosť zákona č. 458/2003 Z.z. vo vzťahu k zriadeniu Špeciálneho súdu a Úradu špeciálnej prokuratúry a najmä so zreteľom na potrebu čo najskoršieho plného zabezpečenia ich činnosti, je potrebné materiál prejednať v najbližšom termíne.